section_heading: Povijest
paragraph_text: Dana 22. travnja 1979. održan je prvi '''Festival duhovne glazbe i poezije Zagreb 1979. (Festival duhovne šansone Zagreb)''' u Dječačkom sjemeništu na Šalati. U drugoj polovici 80.-ih dolazi do organizacijskih promjena. Organizator više nije Katehetski centar, već Glas Koncila. Vlč. Mijo Gabrić, nekoć bubnjar legendarnih Žeteoca promijenio je naziv festivala u Uskrs fest i preselio ga u crkvu sv. Križa u Sigetu, gdje se održao sljedećih nekoliko godina. Festival je bio održan i u zagrebačkoj katedrali, na otvorenom, te u Ciboni. Trebao je kulminirati 1991. godine i bilo je predviđeno da se održi u Splitu, ali Domovinski rat onemogućio je održavanje. Nije održan ni 1992. ni 1993. godine. Tek 1994. godine održan je kao smotra, a sljedeće godine opet kao natjecateljski festival. Od 2002. godine Hrvatski katolički radio uključio se u organizaciju, a od 2004. i Odbor za mlade Hrvatske biskupske konferencije, u suradnji s povjerenicima za pastoral mladih. Godine 2011. festival nije bio natjecateljski, zbog obilježavanja nekoliko svečanih događaja. Bio je emitiran preko Hrvatskog katoličkog radija, Radio postaje Mir Međugorje, Primorskog radija, Radija Marije Bistrice, Radio postaje Vrhbosna, a prikazan je i na HRT+.